S-977/2007

Málið, sem dómtekið var 4. janúar, er höfðað með ákæru lögreglustjórans á höfuðborgarsvæðinu, útgefinni 7. nóvember sl., á hendur L-kk-þgf Á-kk-þgf, kt. (...), Háarifi 83, Rifi, Hellissandi, „fyrir umferðarlagabrot og fíkniefnalagabrot, með því að hafa ekið bifreiðinni NX-436, aðfaranótt mánudagsins 9. júlí 2007, ófær um að stjórna henni örugglega vegna áhrifa ávana- og fíkniefna og án þess að hafa endurnýjað ökuskírteini sitt, um Dalveg í Kópavogi, uns lögregla stöðvaði akstur bifreiðarinnar við innkeyrslu að Sorpu á Dalvegi, og fyrir að hafa í umrætt sinn haft í vörslum sínum 3,69 g af amfetamíni, sem lögregla fann við leit á ákærða.

Þetta telst varða við 1. og 2. mgr. 45. gr. a. og 1. mgr. 48. gr., sbr. 1. mgr. 100. gr., umferðarlaga nr. 50, 1987, sbr. 5. gr. laga nr. 66, 2006, og 2. gr., sbr. 5. gr., laga um ávana- og fíkniefni nr. 65/1974, sbr. lög nr. 13/1985 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.“

Í ákæru er þess krafist að ákærði verði dæmdur til refsingar og til sviptingar ökuréttar skv. 101. og 102. gr. nefndra umferðarlaga, sbr. 25. gr. laga nr. 44/1993 og 18. gr. laga nr. 66/2006, og jafnframt að 3,69 g af amfetamíni, sem lagt var hald á, verði gerð upptæk samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

Ákærði krefst vægustu refsingar sem lög frekast leyfa svo og að svipting ökuréttar verði ekki lengri en lög framast heimila. Verjandi ákærða krefst ekki þóknunar.

Ákærði hefur fyrir dómi skýlaust viðurkennt að hafa gerst sekur um þá háttsemi sem honum er gefin að sök í ákærunni. Með þeirri játningu og framkomnum sakargögnum telst sannað að ákærði hafi gerst sekur um þá háttsemi sem honum er gefin að sök í ákæru og eru brot hans þar réttilega heimfærð til refsiákvæða.

Ákærði er fæddur árið 1988. Þann 14. ágúst 2006 gekkst hann undir greiðslu sektar fyrir ölvunarakstur og var þá sviptur ökurétti í fjóra mánuði. Í október sama ár gekkst hann einnig undir greiðslu sektar fyrir að aka án ökuréttinda. Þann 21. júní 2007 var hann sakfelldur fyrir ölvunarakstur og var þá sviptur ökurétti í tvö ár. Sá dómur var birtur fyrir ákærða 13. júlí sama ár og hófst sviptingartími ökuréttar þann dag.

Það brot sem ákærði er nú sakfelldur fyrir var framið 9. júlí 2007 eða eftir að dómurinn frá 21. júní var kveðinn upp en áður en hann var birtur fyrir ákærða. Sá dómur hefur því ekki ítrekunaráhrif í þessu máli heldur einungis sáttin frá 14. ágúst 2006. Það lyfjaakstursbrot ákærða sem nú er til meðferðar telst því fyrsta ítrekun samkvæmt 6. mgr. 102. gr. umferðarlaga eins og brotið sem dæmt var 21. júní sl. Í þeim dómi hafði sáttin frá 14. ágúst 2006 full ítrekunaráhrif sem mælt er fyrir um í 6. mgr. 102 .gr. umferðarlaga. Þykir ekki fært að sáttin hafi full ítrekunaráhrif öðru sinni. Þegar litið er til þess að magn amfetamíns í blóði ákærða var hátt (325 ng/ml) þykir svipting ökuréttar nú hæfilega ákveðin 10 mánuðir talið frá 13. júlí 2009 þegar sviptingartíma samkvæmt dóminum frá 21. júní sl. lýkur.

Ákveða þarf ákærða sektarrefsingu fyrir umferðarlagabrot og brot gegn lögum um ávana- og fíkniefni. Líta þarf til þess magns fíkniefna sem var í blóði ákærða og þess magns sem ákærði hafði í fórum sínum. Fyrir dómi bar ákærði að hann hefði nú snúið við blaðinu. Hann hefði verið í meðferð á Vogi í 10 daga í júlí og væri aftur sestur á skólabekk eftir hlé og hefur hann staðfest þetta með framlögðum gögnum. Með vísan til 4. mgr. 100. gr. umferðarlaga þykir mega líta til þessa við ákvörðun refsingar en einnig er litið til 5. mgr. sama ákvæðis. Þykir refsing hæfilega ákveðin 135.000 króna sekt í ríkissjóð. Greiðist sektin ekki innan fjögurra vikna komi 10 daga fangelsi í hennar stað.

Samkvæmt 6. mgr. 5. gr. laga um ávana- og fíkniefni nr. 65/1974, sbr. lög nr. 68/2001, skal gera upptæk 3,69 g af amfetamíni sem lögregla lagði hald á við rannsókn málsins.

Með vísan til 164. gr. laga nr. 19/1991 ber að dæma ákærða til að greiða allan sakarkostnað, sem nemur 150.940 krónum vegna lyfjarannsóknar.

I-kvk-nf L-kvk-nf, settur héraðsdómari, kvað upp þennan dóm.

DÓMSORÐ:

Ákærði, L-kk-nf Á-kk-nf, greiði 135.000 krónur í sekt til ríkissjóðs innan fjögurra vikna frá dómsbirtingu en sæti ella 10 daga fangelsi.

Ákærði skal sviptur ökurétti í tíu mánuði talið frá 13. júlí 2009.

Ákærði greiði 150.940 krónur í sakarkostnað.

I-kvk-nf L-kvk-nf